Polisie keer Zille om Zumaville te besoek | Maroela Media
Polisie keer Zille om Zumaville te besoek
Die polisie het DA-leier Helen Zille en ander lede van die party Sondag verbied om president Jacob Zuma se tuiste in Nkandla te besoek.
Die polisie het aan Zille gesê dat sy nie soontoe kan gaan nie aangesien daar ANC-ondersteuners is wat die pad versper na Zuma se huis. Sy sê haar party het toestemming gekry om by 'n openbare pad buite 'n skool oorkant Zuma se huis bymekaar te kom. Die polisie het egter geweier om haar deur te laat en gesê hulle wil keer dat daar geweld uitbreek. Verskeie motors wat ANC-ondersteuners vervoer het egter verby Zille hulle gery. Toe Zille aan die polisiebeamptes gevra het hoekom hulle mag verbygaan, het die polisie aan haar gesê dat hulle 'n saak aanhangig sal maak teen die organiseerders van die ANC-optog. Sowat 700m van waar Zille en ander DA-lede gestop is, het die polisie ANC-ondersteuners gekeer om vorentoe te beweeg. Die polisiebeamptes het 'n ketting oor die pad gevorm om die ondersteuners terug te hou. Die SABC het vroeër berig dat 'n man in hegtenis geneem vir die besit van 'n ongelisensieerde vuurwapen nadat 'n skoot in die lug gevuur is tydens die optog.